**Η ΠΡΟΤΑΣΗ ΚΑΙ ΟΙ ΟΡΟΙ ΤΗΣ**

Πρόταση είναι το πιο απλό και σύντομο κομμάτι του λόγου που εκφράζει ολοκληρωμένο νόημα.

**Οι βασικοί όροι μίας πρότασης**:

Για να δημιουργήσουμε μία πρόταση χρειαζόμαστε το **ρήμα** και το **υποκείμενο** (το αντικείμενο ή το κατηγορούμενο, όταν υπάρχουν). Αυτοί οι όροι ονομάζονται βασικοί όροι της πρότασης.

1. **Ρήμα** είναι το μέρος του λόγου που φανερώνει ότι κάποιος (δηλαδή το υποκείμενο):

-ενεργεί (π.χ. *Ο Νίκος παίζει μπάλα*)

-παθαίνει κάτι (π.χ. *Η ομπρέλα έσπασε από τον άνεμο*)

-βρίσκεται σε μία κατάσταση (π.χ. *Η Άννα κοιμάται*).

2. **Υποκείμενο** ονομάζουμε το πρόσωπο, το ζώο ή το πράγμα που εκτελεί μία ενέργεια, παθαίνει κάτι ή βρίσκεται σε μία κατάσταση. Μπορούμε να εντοπίσουμε το υποκείμενο μίας πρότασης κάνοντας την ερώτηση: ποιος, ποια, ποιο;

Το Υποκείμενο βρίσκεται πάντα σε πτώση ΟΝΟΜΑΣΤΙΚΗ και μπορεί να είναι:

-ουσιαστικό (π.χ. ***Η Άννα*** *τον ακολούθησε αμίλητη.* ***Οι γάτες*** *είναι ανεξάρτητες*.)

-αντωνυμία (π.χ. ***Εμείς*** *παίζουμε στην αυλή*)

-επίθετο (π.χ. ***Όλοι*** *τους ήταν υπέροχοι*!)

-μετοχή με άρθρο (π.χ. ***Οι απολυμένοι*** *ζήτησαν έκτακτο επίδομα*)

-δευτερεύουσα πρόταση (π.χ. ***Όσοι μαθητές συμμετείχαν στην έκθεση ζωγραφικής*** *θα βραβευτούν*)

3**. Αντικείμενο** ονομάζουμε το πρόσωπο, το ζώο ή το πράγμα στο οποίο μεταβαίνει (πηγαίνει) η ενέργεια του Υποκειμένου.

Για να υπάρχει αντικείμενο σε μία πρόταση πρέπει το ρήμα της να δηλώνει ότι η πράξη του υποκειμένου μεταφέρεται κάπου αλλού (μεταβατικό ρήμα).

Το αντικείμενο βρίσκεται σε πτώση ΑΙΤΙΑΤΙΚΗ ή ΓΕΝΙΚΗ. Μπορούμε να το εντοπίσουμε κάνοντας την ερώτηση: τι;

Άμεσο αντικείμενο: όταν η ενέργεια του υποκειμένου μεταβαίνει άμεσα στο αντικείμενο της πρότασης. (π.χ. Να βοηθάς **τους δυστυχισμένους**. Το παιδί μοιάζει **του πατέρα**.)

Έμμεσο αντικείμενο: όταν η ενέργεια του υποκειμένου μεταβαίνει έμμεσα στο αντικείμενο της πρότασης (π.χ. Ο Πέτρος χάρισε **στην Άννα** το ποδήλατό του).

Πώς διακρίνουμε το άμεσο και το έμμεσο αντικείμενο όταν το ρήμα μιας πρότασης συντάσσεται με δύο αντικείμενα:

Α. όταν το ένα αντικείμενο είναι σε ΑΙΤΙΑΤΙΚΗ και το άλλο σε ΓΕΝΙΚΗ πτώση, έμμεσο είναι εκείνο που είναι σε γενική. Το **έμμεσο** αντικείμενο δηλώνει συνήθως πρόσωπο και μπορεί να αντικατασταθεί από εμπρόθετο προσδιορισμό. (π.χ. **Του** ζήτησα την άδεια).

Β. όταν και τα δύο αντικείμενα είναι σε πτώση ΑΙΤΙΑΤΙΚΗ **άμεσο** είναι αυτό που δηλώνει πρόσωπο. (π.χ. Ο καθηγητής εξετάζει **τους μαθητές** φυσική.)

Γ. όταν και τα δύο αντικείμενα είναι σε πτώση ΑΙΤΙΑΤΙΚΗ και τα δύο φανερώνουν πράγμα, τότε **έμμεσο** είναι αυτό που μπορεί να αντικατασταθεί από εμπρόθετο προσδιορισμό. (π.χ. Θα φυτέψουμε το χωράφι **μαρούλια**. (το έμμεσο αντικείμενο μπορεί να αντικατασταθεί από εμπρόθετο προσδιορισμό: «θα φυτέψουμε το χωράφι **με μαρούλια**).

ΚΑΤΗΓΟΡΙΕΣ ΡΗΜΑΤΩΝ

Α) Με κριτήριο τη διάθεσή τους (διάθεση λέγεται η ιδιότητα που έχει το ρήμα να φανερώνει τι συμβαίνει με το υποκείμενο):

Ενεργητικής διάθεσης: Το υποκείμενο ενεργεί, κάνει κάτι (συνήθως βρίσκονται σε ενεργητική φωνή). Π.χ. *Ο Κώστας τρώει το φαγητό του*.

Παθητικής διάθεσης: Το υποκείμενο παθαίνει κάτι (συνήθως βρίσκονται σε παθητική φωνή). Π.χ. *Η τέντα καταστράφηκε από τον αέρα*.

Μέσης διάθεσης: Το υποκείμενο ενεργεί και -παράλληλα- δέχεται αυτή την ενέργεια. Π.χ. *Η Μαρία χτενίζεται κάθε πρωί*.

Ουδέτερης διάθεσης: Το υποκείμενο βρίσκεται σε μία κατάσταση (ούτε ενεργεί, ούτε παθαίνει κάτι). Συνήθως βρίσκονται σε παθητική φωνή. Π.χ. *Ο Νίκος κάθεται στην καρέκλα*.

Β) Με κριτήριο αν παίρνουν αντικείμενο ή όχι χωρίζονται σε:

-Μεταβατικά: φανερώνουν ότι η ενέργεια του υποκειμένου μεταφέρεται κάπου αλλού (π.χ. ο Νικόλας χτύπησε την πόρτα). Όταν παίρνουν ένα αντικείμενο ονομάζονται μονόπτωτα και όταν παίρνουν δύο (ένα άμεσο και ένα έμμεσο) ονομάζονται δίπτωτα.

-Αμετάβατα: φανερώνουν ότι η ενέργεια του υποκειμένου είτε δεν μεταφέρεται κάπου αλλού είτε ότι επιστρέφει στο ίδιο το υποκείμενο. (π.χ. Ο αθλητής γυμνάζεται.)

Γ) **Συνδετικά ρήματα** λέγονται εκείνα που συνδέουν το υποκείμενο με μία λέξη η οποία δίνει σε αυτό ένα γνώρισμα, μία ιδιότητα, μία ποιότητα. Η λέξη αυτή ονομάζεται **κατηγορούμενο**. (π.χ. *Η Μαρία είναι έξυπνη. Η Ευανθία είναι ψηλή*).

Το κατηγορούμενο βρίσκεται ΣΤΗΝ ΙΔΙΑ ΠΤΩΣΗ με το υποκείμενο, δηλαδή στην ΟΝΟΜΑΣΤΙΚΗ.

Συνδετικά ρήματα είναι τα: *είμαι, γίνομαι, υπάρχω, ζω, γεννιέμαι, πεθαίνω, μοιάζω, φαίνομαι, θεωρούμαι, παρουσιάζομαι, στέκομαι, υπηρετώ, φυτρώνω, αποδεικνύομαι, λέγομαι, ονομάζομαι, καλούμαι, χειροτονούμαι, ανακηρύσσομαι, κρίνομαι* κ.ά.